శత్రుఘ్న సిన్హా

శత్రుఘ్న ప్రసాద్ సిన్హా (జననం:9 డిసెంబర్ 1945) ఒక భారతీయ చలనచిత్ర నటుడు, రాజకీయవేత్త. ఇతడు లోక్‌సభ సభ్యుడిగా (2009–2014, 2014–2019), రాజ్యసభ సభ్యుడిగా రెండేసి పర్యాయాలు ఎన్నికవడమే కాక, అటల్ బిహారీ వాజపేయి మంత్రివర్గంలో కేంద్ర ఆరోగ్య, కుటుంబ సంక్షేమ మంత్రి(జనవరి 2003-మే 2004)గా, నౌకా రవాణా మంత్రి(ఆగస్టు 2004)గా పనిచేశాడు. 2016లో ఇతని జీవితచరిత్ర ఎనీథింగ్ బట్ ఖామోష్ విడుదలయ్యింది.

తొలినాళ్ళు
శత్రుఘ్న సిన్హా బిహార్ రాష్ట్రంలోని పాట్నా నగరంలో భువనేశ్వరి ప్రసాద్ సిన్హా, శ్యామాదేవి సిన్హా దంపతులకు జన్మించాడు. ఆ దంపతుల నలుగురు సంతానంలో ఇతడు చివరివాడు. ఇతని అన్నలు రామ్‌, లక్ష్మణ్, భరత్‌ సిన్హాలు.ఇతడు పాట్నా సైన్స్ కాలేజీలో చదువుకున్నాడు. ఇతడు పూణే లోని ఫిల్మ్‌ అండ్ టెలివిజన్ ఇన్‌స్టిట్యూట్ ఆఫ్ ఇండియా పూర్వవిద్యార్థి. ప్రస్తుతం ఈ విద్యాసంస్థలో చదివే డిప్లొమా విద్యార్థులకు ఇతని పేరుమీద ఉపకారవేతనం ఇస్తున్నారు. పూణేలో శిక్షణ పొందిన తర్వాత ఇతడు ముంబై వెళ్లి చిత్రపరిశ్రమలో చేరాడు. ఇతడు మాజీ మిస్ ఇండియా, సినిమానటి పూనమ్‌ సిన్హాను వివాహం చేసుకున్నాడు.

నట జీవితం
ఇతనికి దేవానంద్ తీసిన ప్రేమ్‌ పూజారి సినిమాలో పాకిస్తానీ మిలటరీ ఆఫీసర్ పాత్ర ద్వారా తొలి అవకాశం లభించింది. తర్వాత 1969లో మోహన్ సెహగల్ సినిమా సాజన్‌లో పోలీస్ ఆఫీసర్‌గా నటించాడు. ప్రేమ్‌ పూజారి సినిమా విడుదల ఆలస్యం కావడంతో సాజన్ ఇతని తొలి సినిమా అయ్యింది. తర్వాత ఇతడు ప్యార్ హీ ప్యార్, బన్‌ఫూల్, రామ్‌పూర్‌కా లక్ష్మణ్, భాయ్ హోతో ఐసా, హీరా, బ్లాక్‌మెయిల్ మొదలైన సినిమాలలో దుష్టపాత్రలను ధరించాడు.  ఇంకా అనేక చిత్రాలలో సహాయక పాత్రలు ధరించాడు. 1970-75ల మధ్య ఇతడు హీరోగా నటించిన సినిమాలు అంతగా విజయవంతం కాలేదు. హీరోగా విజయవంతమైన తొలి చిత్రం 1976లో వచ్చిన కాళీచరణ్. నిజానికి ఈ సినిమాలో హీరోగా ముందు రాజేష్ ఖన్నాను తీసుకున్నారు. కానీ అతని కాల్షీట్లు కుదరని కారణంగా ఆ అవకాశం శత్రుఘ్న సిన్హాకు దక్కింది. ఇతడు ముఖ్యపాత్ర ధరించిన కొన్ని సినిమాలు అబ్ క్యా హోగా, ఖాన్‌ దోస్త్, యారోఁకా యార్, దిల్లగీ, విశ్వనాథ్, ముఖాబ్లా, జానీ దుష్మన్ మొదలైనవి. 

2008లో ఇతడు స్టార్ టీవీలో వచ్చిన  "ది గ్రేట్ ఇండియన్ లాఫ్టర్ ఛాలెంజ్" కార్యక్రమానికి న్యాయనిర్ణేతగా వ్యవహరించాడు. 2009లో సోనీ ఎంటర్‌టైన్‌మెంట్ ఛానల్‌లో వచ్చిన దస్‌ కా దమ్‌ అనే ప్రోగ్రాముకు హోస్ట్‌గా ఉన్నాడు. ప్రస్తుతం పాపులర్ గేమ్‌షో "కౌన్ బనేగా కరోడ్‌పతి" భోజపురి భాషలో సంధానకర్తగా నడుపుతున్నాడు.

రామ్ గోపాల్ వర్మ తీసిన రక్త చరిత్ర సినిమాలో ఇతడు ముఖ్యమంత్రి ఎన్.టి.రామారావు పాత్రను పోషించాడు.

రాజకీయ జీవితం
ఇతడు తన మిత్రుడు రాజేష్ ఖన్నాకు వ్యతిరేకంగా మధ్యంతర ఎన్నికలలో నిలబడడం ద్వారా రాజకీయ రంగ ప్రవేశం చేశాడు. తన మిత్రుడు రాజేష్ ఖన్నాకు వ్యతిరేకంగా ఎన్నికలలో నిలబడటం తన జీవితంలో చేసిన పెద్ద తప్పు అని శత్రుఘ్న సిన్హా ఒక ఇంటర్వ్యూలో పేర్కొన్నాడు. ఆ ఎన్నికలలో రాజేష్ ఖన్నా 25,000 ఓట్ల మెజారిటీతో గెలుపొందాడు. ఈ సంఘటనతో రాజేష్ ఖన్నా కలత చెంది శత్రుఘ్న సిన్హాతో మాట్లాడటం మానివేశాడు. సిన్హా తమ స్నేహాన్ని కొనసాగటానికి ప్రయత్నించాడు కానీ 2012లో రాజేష్ ఖన్నా మృతి చెందేవరకు అది సాధ్యపడలేదు.

ఇతడు 2009 సాధారణ ఎన్నికలలో బీహార్ రాష్ట్రంలోని పాట్నా సాహిబ్ లోకసభ నియోజకవర్గం నుండి భారతీయ జనతా పార్టీ తరఫున పోటీ చేసి శేఖర్ సుమన్‌పై గెలుపొందాడు. తరువాత 2014 సాధారణ ఎన్నికలలో కూడా గెలిచాడు. ఇతడు వాజపేయి మంత్రివర్గంలో కేబినెట్ మంత్రిగా ఆరోగ్య, కుటుంబ సంక్షేమ మంత్రిగా, రేవులు, నౌకాయానం, జలరవాణా శాఖ మంత్రిగా ఉన్నాడు. 2006లో ఇతడు బి.జె.పి. సాంస్కృతిక, కళా విభాగానికి అధిపతిగా నియమితుడైనాడు.

2019 సాధారణ ఎన్నికలలో భారతీయ జనతా పార్టీ ఇతనికి టికెట్ ఇవ్వడానికి నిరాకరించడంతో మనస్తాపం చెంది ఇతడు భారత జాతీయ కాంగ్రెస్ పార్టీలో చేరాడు.

పురస్కారాలు
 1973 - బెంగాల్ ఫిలిం జర్నలిస్ట్స్ అసోసియేషన్ అవార్డులు - తన్హాయి చిత్రంలోని పాత్రకు ఉత్తమ సహాయ నటుడు
 2003 - స్టార్ డస్ట్ అవార్డులు - "ప్రైడ్ ఆఫ్ ఫిలిం ఇండస్ట్రీ"
 2003 - స్టార్ డస్ట్ అవార్డులు - "జీవిత సాఫల్య పురస్కారం" 
 2007 - కిశోర్ కుమార్ సమ్మాన్ 
 2011 - జీ సినీ అవార్డు - జీవిత సాఫల్య పురస్కారం 
 2014 - ఇంటర్నేషనల్ ఇండియన్ ఫిలిం అకాడమీ అవార్డు

ఫిల్మోగ్రఫీ
నటుడిగా:

గాయకుడిగా:
 నరమ్‌ గరమ్‌ (1981) 
 జ్వాలాముఖి (1980) 
 దోస్త్ (1974)

మూలాలు

బయటి లింకులు

 
 Official Biographical Sketch in Lok Sabha Website
 

భారతీయ సినిమా నటులు
హిందీ సినిమా నటులు
బీహార్ రాజకీయ నాయకులు
బీహార్ నుండి ఎన్నికైన లోక్‌సభ సభ్యులు
బీహార్ నుండి ఎన్నికైన రాజ్యసభ సభ్యులు
13వ లోక్‌సభ సభ్యులు